Hvis du har hatt inntekter og/eller formue i kryptovaluta som du ikke har oppgitt i skattemeldingen for 2020 eller tidligere år, kan du innenfor en tiårsfrist be Skatteetaten om å få endret dette.
Hvis du selv sier ifra til Skatteetaten om inntekt og formue som skulle vært beskattet, skal du ikke betale tilleggsskatt, såfremt visse vilkår er oppfylt.
Selve skatten på tidligere inntekt og formue må du likevel betale.
Du slipper ikke unna tilleggsskatten hvis årsaken til at du sier ifra er at Skatteetaten har satt i gang eller vil sette i gang kontrolltiltak eller at Skatteetaten har fått opplysninger om deg fra andre.
For 2018, 2019 og 2020 skal du levere en endringsmelding hvis du senere oppdager at du har gitt feil eller manglende opplysninger.
Du kan alltid gjøre endringer i skattefastsettelsen din 3 år tilbake i tid.
Fristen beregnes fra leveringsfristen for skattemeldingen.
Du kan altså selv endre skattemeldingen for 2018 fram til våren 2021.
Muligheten til å endre skatten på denne måten gjelder ikke hvis det er skattemyndighetene som har fastsatt skatten din eller det er varslet om en kontroll av skatten din.